**Dôvodová správa**

**A. Všeobecná časť**

 Návrh zákona o prevencii a manažmente introdukcie a šírenia inváznych nepôvodných druhov a o zmene a doplnení niektorých zákonov (ďalej len „návrh zákona“) Ministerstvo životného prostredia Slovenskej republiky predkladá do legislatívneho procesu na základe Plánu legislatívnych úloh vlády Slovenskej republiky na mesiace jún až december 2016 (ďalej len „Plán legislatívnych úloh vlády“).

Dôvodom na zaradenie návrhu zákona do Plánu legislatívnych úloh vlády je potreba implementácie nariadenia Európskeho parlamentu a Rady (EÚ) č. 1143/2014 z 22. októbra 2014 o prevencii a manažmente introdukcie a šírenia inváznych nepôvodných druhov (ďalej len „nariadenie Európskej únie“), ktoré stanovuje pravidlá na prevenciu, minimalizáciu a zmiernenie nepriaznivého vplyvu introdukcie a šírenia, úmyselného aj neúmyselného, inváznych nepôvodných druhov na biodiverzitu v rámci Európskej únie.

Objavenie sa nepôvodných druhov, či už živočíchov, rastlín, húb alebo mikroorganizmov na nových miestach nie vždy vzbudzuje obavy. Významná podskupina nepôvodných druhov sa však môže stať inváznou a môže mať závažný nepriaznivý vplyv na biodiverzitu a súvisiace ekosystémové služby, ako aj iný sociálny a hospodársky vplyv, ktorému by sa malo zabrániť. Hrozba pre biodiverzitu a súvisiace ekosystémové služby, ktorú predstavujú invázne nepôvodné druhy, má rozličné formy, vrátane vážnych vplyvov na pôvodné druhy a štruktúru a fungovanie ekosystémov, a to zmenou biotopov, predátorským správaním, konkurenciou, prenosom chorôb, nahradením pôvodných druhov vo významnej časti ich oblasti výskytu a genetickými vplyvmi prostredníctvom hybridizácie. Okrem toho môžu mať invázne nepôvodné druhy významný nepriaznivý vplyv aj na ľudské zdravie a hospodárstvo. Za hrozbu možno považovať iba živé jedince a ich časti, ktoré sa môžu rozmnožovať. Vo všeobecnosti je prevencia z environmentálneho hľadiska žiaducejšia a nákladovo efektívnejšia ako následná reakcia. Aj z tohto dôvodu sa návrh zákona a s ním súvisiace nariadenie Európskej únie zameriava na zabránenie úmyselnej i neúmyselnej introdukcii aj takých potenciálne inváznych druhov, ktorých výskyt nebol v Európskej únii dosiaľ zaznamenaný alebo takých druhov, ktoré sa v členských štátoch Európskej únie nachádzajú v skorom štádiu invázie.

Návrh zákona reflektuje doteraz platné ustanovenia zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon č. 543/2002 Z. z.“), ktoré sa týkajú problematiky inváznych nepôvodných druhov, a súčasne implementuje nariadenie Európskej únie.

Predložená právna úprava pri napĺňaní povinností vyplývajúcich z nariadenia Európskej únie počíta s využitím existujúcich orgánov štátnej správy z viacerých rezortov. Navýšenie výdavkov štátneho rozpočtu je spojené predovšetkým s uplatňovaním čl. 14 až 16 nariadenia Európskej únie, ktoré predpokladajú zavedenie systému dohľadu nad inváznymi nepôvodnými druhmi a vytvorenie plne funkčných štruktúr na vykonávanie úradných kontrol potrebných na zabránenie úmyselnej introdukcii inváznych nepôvodných druhov. Výška výdavkov bude priamo závisieť od zoznamu druhov, ktoré by mala Európska komisia prijať prostredníctvom vykonávacieho nariadenia v roku 2016.

Návrh zákona je svojou podstatou zameraný na prevenciu, minimalizáciu a zmiernenie nepriaznivého vplyvu introdukcie a šírenia inváznych nepôvodných druhov na biodiverzitu. Na základe uvedeného bude mať významný pozitívny vplyv na životné prostredie.

Návrh zákona bude mať pozitívny a negatívny vplyv na rozpočet verejnej správy,  negatívny vplyv podnikateľské prostredie. Návrh zákona bude mať pozitívny vplyv na životné prostredie.  Sociálne vplyvy, vplyvy na informatizáciu spoločnosti a vplyvy na služby pre občana sa nepredpokladajú.

Návrh zákona je v súlade s Ústavou Slovenskej republiky, ústavným zákonmi a nálezmi ústavného súdu, zákonmi, medzinárodnými zmluvami a inými medzinárodnými dokumentami, ktorými je Slovenská republika viazaná a súčasne je v súlade s právom Európskej únie.

**B. Osobitná časť**

**K Čl. I:**

**K § 1**

Vymedzuje sa predmet a účel zákona.

**K § 2 a 3**

V nadväznosti na prijaté nariadenie Európskej únie sa ustanovujú základné pravidlá a povinnosti vo vzťahu k inváznym nepôvodným druhom. Oproti doterajšiemu jednému zoznamu inváznych druhov rastlín a živočíchov nová právna úprava počíta s dvomi zoznamami, a to zoznamom inváznych nepôvodných druhov vzbudzujúcich obavy Európskej únie a s národným zoznamom inváznych nepôvodných druhov.

Zoznam inváznych nepôvodných druhov vzbudzujúcich obavy Európskej únie je vydaný v prílohe vykonávacieho nariadenie Komisie (EÚ) 2016/1141 z 13. júla 2016, ktorým sa prijíma zoznam inváznych nepôvodných druhov vzbudzujúcich obavy Únie podľa nariadenia Európskeho parlamentu a Rady (EÚ) č. 1143/2014. Zoznam zahŕňa druhy rastlín a živočíchov, ktorých nepriaznivý vplyv na biodiverzitu a súvisiace ekosystémové služby sa považuje za taký, ktorý si vyžaduje spoločnú činnosť na úrovni Európskej únie. Popri uvedenom zozname bude v súlade s čl. 12 nariadenia Európskej únie existovať aj národný zoznam inváznych nepôvodných druhov, ktorý bude zahŕňať druhy neuvedené v zozname inváznych nepôvodných druhov vzbudzujúcich obavy Európskej únie. Národný zoznam bude vydaný nariadeným vlády, ktoré má nadobudnúť účinnosť spolu s navrhovaným zákonom. Národný zoznam bude zahŕňať  druhy uvedené v existujúcom zozname inváznych druhov vo vyhláške č. 24/2003 Z.z. , ktorou sa vykonáva zákon č. 543/2002 Z. z. v znení neskorších predpisov. V tejto súvislosti sa upravuje prechodné ustanovenia k súvisiacej úprave zákona č. 543/2002 Z.z. o ochrane prírody a krajiny v znení neskorších predpisov (ďalej len zákon č. 543/202 Z.z.) týkajúcej sa platného právneho režimu vo vzťahu k inváznym nepôvodným druhom.

V súčasnosti platná právna úprava týkajúca sa odstraňovania inváznych nepôvodných druhov vrátane zodpovednosti vlastníka, správcu a užívateľa pozemku, užívateľa poľovného a rybárskeho revíru a osôb vykonávajúcich hospodársky chov rýb za ich odstraňovanie zostáva v návrhu zákona zachovaná. Nad rámec doterajšej právnej úpravy sa ustanovuje pre užívateľov poľovných a rybárskych revírov povinnosť viesť evidenciu a oznamovať Štátnej ochrane prírody Slovenskej republiky údaje o nájdených a ulovených inváznych nepôvodných druhoch živočíchov z dôvodu potreby monitoringu inváznych nepôvodných druhov, ako aj opatrení zameraných na ich odstraňovanie. Za akých podmienok sa bude odstraňovanie nepôvodných inváznych druhov vykonávať, ako aj spôsoby odstraňovania určí vykonávací predpis, ktorý vydá Ministerstvo životného prostredia Slovenskej republiky.

**K § 4**

Nariadenie Európskej únie vyžaduje od členských štátov, aby vykonali opatrenia na rýchlu eradikáciu inváznych nepôvodných druhov v prípade, ak sa zaznamená výskyt druhov na lokalite, kde sa predtým nevyskytovali alebo kde už boli eradikovené. Ide o uplatnenie náležitých opatrených v čase, keď invázny nepôvodný druh nie je rozšírený a vykonanie týchto opatrení môže byť veľmi efektívne. V závislosti od toho o aký invázny nepôvodný druh ide, budú opatrenia vykonávať vlastníci (správcovia, nájomcovia) dotknutých pozemkov, užívateľ poľovného revíru, užívateľ rybárskeho revíru a osoba vykonávajúca hospodársky chov rýb. Opatrenia sa nebudú vykonávať v prípadoch, keď neexistujú účinné metódy eradikácie vo vzťahu ku konkrétnemu druhu, resp. v prípadoch, keď by náklady na eradikáciu prevyšovali prínosy, príp. ak by eradikácia mohla negatívne ovplyvniť necieľové druhy. Vzhľadom na potrebu vykonávania týchto opatrení aj vo vzťahu k druhom uvedeným v národnom zozname, bude pre tieto druhy platiť rovnaký postup v zmysle zákona.

**K § 5**

V súlade s nariadením Európskej únie sa upravuje systém zhromažďovania a zaznamenávania údajov o inváznych nepôvodných druhoch. Zber a zaznamenávanie údajov bude prostredníctvom prieskumu a monitoringu vykonávať Štátna ochrana prírody Slovenskej republiky. Vzhľadom na skutočnosť, že vytvorenie systému dohľadu nad inváznymi nepôvodnými druhmi je jedným zo základných opatrení pre zabránenie šírenia inváznych nepôvodných druhov v zmysle nariadenia Európskej únie, je potrebné, aby určené subjekty poskytovali Štátnej ochrane prírody Slovenskej republiky, ktorá bude spravovať informačný systém prevencie a manažmentu introdukcie a šírenia inváznych nepôvodných druhov, potrebné údaje, ktoré bude možné využiť pri vyhotovovaní návrhov manažmentových opatrení, ako aj pri podávaní pravidelných správ pre Európsku komisiu v súlade s nariadením Európskej únie. Získané údaje budú súčasťou existujúceho komplexného informačného a monitorovacieho systému na úseku ochrany prírody a krajiny.

**K § 6**

Zavádza sa systém opatrení na elimináciu šírenia a zabezpečenie odstraňovania inváznych nepôvodných druhov na území Slovenskej republiky prostredníctvom národnej stratégie a akčných plánov. Národná stratégia bude základným strategickým dokumentom na národnej úrovni, ktorý bude určovať základné ciele a opatrenia na prevenciu a zabránenie nepriaznivého vplyvu introdukcie a šírenia inváznych nepôvodných druhov rastlín a živočíchov na biologickú rozmanitosť a súvisiace ekosystémové služby na území Slovenskej republiky. Úlohou národnej stratégie pre invázne nepôvodné druhy bude tiež stanoviť určujúci rámec pre vzájomnú koordináciu všetkých aktivít na úrovni jednotlivých rezortov potrebných k zabezpečeniu prevencie a manažmentu introdukcie a šírenia inváznych nepôvodných druhov, ako aj pre zapojenie sa Slovenskej republiky do medzinárodnej a regionálnej spolupráce. Opatrenia vyplývajúce z národnej stratégie pre invázne nepôvodné druhy budú rozpracované v samostatných akčných plánoch s určením zodpovednosti, termínom plnenia kľúčových úloh a ich finančným zabezpečením. Akčné plány bude možné vyhotovovať aj v rámci subregionálnej spolupráce pre cezhraničné územia, resp. pre vybrané skupiny inváznych nepôvodných druhov (ryby, terestické rastliny, a pod.). Vzhľadom na medzirezortný charakter uvedenej dokumentácie a jej celospoločenské dôsledky pôsobnosť na jej schvaľovanie sa určuje vláde Slovenskej republiky.

**K § 7 až 16**

Upravuje sa pôsobnosť jednotlivých orgánov štátnej správy a Štátnej ochrany prírody Slovenskej republiky a obcí na úseku riešenia problematiky inváznych nepôvodných druhov. Popri Ministerstve životného prostredia Slovenskej republiky, Slovenskej inšpekcii životného prostredia a okresných úradoch bude štátnu správu na úseku riešenia problematiky inváznych nepôvodných druhov vykonávať aj Štátna veterinárna a potravinová správa, Ústredný kontrolný a skúšobný ústav poľnohospodársky a colné úrady, ktorým pôsobnosť na úseku úradných kontrol pri dovoze inváznych nepôvodných druhov vyplýva z čl. 15 nariadenia Európskej únie. Úradné kontroly budú vykonávané v súlade s osobitnými predpismi na úseku veterinárnej a rastlinolekárskej starostlivosti a colnými predpismi.

**K § 17 až 20**

Ustanovujú sa práva a povinnosti, ako aj postup orgánov štátnej správy a ich zamestnancov v súvislosti s výkonom štátneho dozoru, ako aj v súvislosti so zaistením a zhabaním inváznych nepôvodných druhov. Súčasne sa upravuje správa inváznych nepôvodných druhov, ktoré budú vo vlastníctve štátu na základe rozhodnutia o ich zhabaní alebo prepadnutí do vlastníctva štátu a nakladanie s nimi. Správu takýchto jedincov budú vykonávať organizácie ochrany prírody zriadené Ministerstvom životného prostredia Slovenskej republiky, a to Zoologická záhrada Bojnice, prípadne aj Štátna ochrana prírody Slovenskej republiky. Nakoľko vo väčšine prípadov bude potrebná urýchlená likvidácia týchto druhov ustanovuje sa, že v takýchto prípadoch sa nebudú uplatňovať postupy v zmysle zákona č. 278/1993 Z. z. o správe majetku štátu v znení neskorších predpisov.

# **K § 21 až 23**

# V nadväznosti na ustanovenia návrhu zákona a ustanovenia nariadenia Európskej únie sa príslušne upravujú ustanovenia o sankciách za ich porušenie v rámci priestupkov a iných správnych deliktov. Súčasne sa upravujú aj podrobnosti o ukladaní pokút za nedodržanie ustanovení zákona a nariadenia Európskej únie. Na ukladanie sankcií colným úradom sa bude vzťahovať Colný zákon.

**K § 24**

Špecifikujú sa konania , na ktoré sa nebudú vzťahovať ustanovenia správneho poriadku. Súčasne sa určuje, že postup pri výkone úradných kontrol pri dovoze tovaru podľa čl. 15 nariadenia Európskej únie sa bude rovnako uplatňovať aj pri kontrole dodržiavania zákazov, ktoré vyplývajú zo zákona, a to v súlade s ustanovením čl. 10 ods. 1 a 12 ods. 1 nariadenia Európskej únie.

**K § 25**

V rámci prechodných ustanovení sa riešia prípady držby inváznych nepôvodných druhov, ktorá bude v zmysle nariadenia Európskej únie a zákona zakázaná. Držiteľom jedincov týchto druhov sa umožňuje v súlade s čl. 31 nariadenia Európskej únie odovzdať ich zariadeniu s držbou na zamedzenie šírenia a predísť tak ich úniku a rozšíreniu do voľnej prírody, pokiaľ majú v úmysle sa ich zbaviť. Súčasne sa riešia takéto prípady držby v zbierkach univerzít, múzeí a ústavov Slovenskej akadémie vied vo vzťahu k inváznym nepôvodným druhom rastlín, ktoré budú zaradené do národného zoznamu.

**K Čl. II:**

Navrhuje sa novelizovať príslušné ustanovenia zákona č. 145/1995 Z. z. o správnych poplatkoch v znení neskorších predpisov. Podľa § 4 ods. 1 písm. a) tohto zákona nie sú orgány štátnej správy oslobodené od správnych poplatkov podľa položky 10 sadzobníka. Položka 10 sadzobníka sa týka „vydaniu výpisu z katastra nehnuteľností“. V praxi tak nastáva situácia, kedy sú orgány štátnej správy vykonávajúce kontrolu nútené platiť správne poplatky za poskytnutie informácií z katastra nehnuteľností, pričom táto informácia je práve pri kontrolách v súvislosti s inváznymi druhmi kľúčová, keďže je potrebné zistiť vlastníka príslušného pozemku. Z uvedeného dôvodu sa navrhuje, aby bol text v položke 10 v časti „oslobodenie“ zmenený tak, aby orgány štátnej správy vykonávajúce kontroly boli oslobodené od správnych poplatkov uvedených v predmetnej položke. Uvedené sa požaduje doplniť z dôvodu dôležitosti riadneho zistenia a zdokladovania vlastníckych vzťahov k pozemkom, ktoré by mali právnu váhu aj vzhľadom k navrhovanému zákonu, ako aj k zákonu č. 543/2002 Z. z. Súčasne sa upravujú správne poplatky za vydanie povolenia podľa § 2 ods. 3.

**K Čl. III:**

Ide o úpravu zákona č. 543/2002 Z. z. vo vzťahu k riešeniu problematiky inváznych nepôvodných druhov v súlade s nariadením Európskej únie. Dochádza k vypusteniu, resp. zmene ustanovení zákona, ktoré riešia problematiku inváznych nepôvodných druhov. Súčasne sa upravuje paragrafové znenie, ktoré upravuje súvisiacu problematiku ochrany prirodzeného druhového zloženia ekosystémov vo vzťahu k nepôvodným druhom rastlín a živočíchov.

**K Čl. IV:**

Stanovuje sa dátum nadobudnutia účinnosti návrhu zákona na 1. marca 2017, rešpektujúc dostatočnú dĺžku legisvakančnej lehoty.